**Darpariaeth Addysg ar gyfer Plant a Phobl Ifanc â Nam ar y Golwg yng Nghymru (2023)**

**Mai 2023**

RNIB Ymchwil a Dirnadaeth

RNIB Tîm CYPF

RNIB Cymru

**Cynnwys**

[Rhagair 3](#_Toc135664138)

[Geirfa 4](#_Toc135664139)

[Crynodeb Gweithredol 5](#_Toc135664140)

[Canfyddiadau allweddol 5](#_Toc135664141)

[1 Cyflwyniad 7](#_Toc135664142)

[2 Canfyddiadau 9](#_Toc135664143)

[2.1 Y ddarpariaeth o wasanaethau a threfniadaeth 9](#_Toc135664144)

[2.2 Cyllideb 9](#_Toc135664145)

[2.3 Baich achosion 10](#_Toc135664146)

[2.4 Cefnogaeth Cynefino 12](#_Toc135664147)

[2.5 Fframwaith Cwricwlwm ar gyfer Plant a Phobl Ifanc â Nam ar y Golwg (CFVI) 13](#_Toc135664148)

[3 Casgliad 15](#_Toc135664149)

# Rhagair

Mae plant a phobl ifanc â nam ar y golwg yng Nghymru yn haeddu cyfleoedd cyfartal i ffynnu mewn addysg a thu hwnt, ochr yn ochr â’u cyfoedion sy’n gweld.

Gyda gweithredu Deddf Anghenion Dysgu Ychwanegol a’r Tribiwnlys Addysg (ALNET) 2018 a’r Cod ar y gweill, cawsom ein hysgogi i ofyn am wybodaeth am strwythur, trefniadaeth a chyllid y 22 o Wasanaethau Nam ar y Golwg yn yr Awdurdodau Lleol, eu baich achosion presennol, eu gwasanaethau cynefino, a’u dealltwriaeth o'r Fframwaith Cwricwlwm newydd ar gyfer Plant a Phobl Ifanc â Nam ar y Golwg (CFVI). Mae hyn er mwyn gweld i ba raddau y mae plant a phobl ifanc â nam ar eu golwg yng Nghymru ar hyn o bryd yn cael y lefel a’r math o gefnogaeth sydd ei angen arnynt i ddatblygu eu hannibyniaeth, cael mynediad at addysg a gwireddu eu potensial.

Mae’r adroddiad hwn hefyd yn archwilio’r ddarpariaeth Athrawon Cymwys ar gyfer plant a phobl ifanc â Nam ar y Golwg (QTVIs) mewn ysgolion ledled Cymru. Mae QTVIs yn rhan sylfaenol o lwybr addysgol disgyblion â nam ar eu golwg a rhaid iddynt gael adnoddau effeithiol.

Hoffai’r RNIB ddiolch i’r sefydliadau canlynol am eu cymorth gyda’r Cais Rhyddid Gwybodaeth hwn: Guide Dogs Cymru, Cymdeithas Addysgwyr Nam ar y Golwg Cymru (WAVIE) a Gwasanaeth Synhwyraidd Awdurdod Lleol Sir Benfro. Diolchwn hefyd i bob un o’r 22 Awdurdod Lleol am ymateb i’n cais.

Mae'r adroddiad yn nodi baich achosion y gwasanaethau gweithredol fel 1,663 o blant a phobl ifanc â nam ar eu golwg ledled y wlad. Cyfrifoldeb cymdeithas, a Llywodraeth Cymru, yw sicrhau eu bod yn cael y profiad addysgol gorau posibl. Edrychwn ymlaen at gydweithio i wella dyheadau, cyrhaeddiad, a’r gallu i ddiwallu anghenion ein plant a’n pobl ifanc sydd â nam ar eu golwg yng Nghymru.

**Ansley Workman**

Cyfarwyddwr, RNIB Cymru

# Geirfa

Yma rydym yn esbonio'r acronymau a ddefnyddir yn yr adroddiad hwn gyda'u diffiniadau. Er hwylustod, rydym wedi defnyddio rhai termau - fel cynorthwy-ydd addysgu ac Awdurdod Lleol - ond rydym yn cydnabod bod termau gwahanol yn cael eu defnyddio ledled Cymru a thu hwnt. Mae dwy golofn yn y tabl hwn. Mae'r golofn gyntaf yn cynnwys yr acronym, ac mae'r ail golofn yn cynnwys y diffiniad.

|  |  |
| --- | --- |
| ALN | Anghenion Dysgu Ychwanegol |
| CFVI | Fframwaith Cwricwlwm ar gyfer Plant a Phobl Ifanc â Nam ar y Golwg |
| CYP | Plant a phobl ifanc |
| SAB | Sefydliad Addysg Bellach  |
| FOI | Rhyddid gwybodaeth  |
| FTE  | Cyfwerth ag Amser Llawn  |
| ALl | Awdurdod Lleol  |
| NatSIP | Partneriaeth Genedlaethol Namau Synhwyraidd  |
| QTMSI | Athro Cymwys Plant a Phobl Ifanc â Nam Amlsynhwyraidd  |
| QTVI | Athro Cymwys Plant â Nam ar y Golwg  |
| ROVI | Swyddog Adsefydlu ar gyfer Plant â Nam ar y Golwg  |
| RQHS | Arbenigwr Cynefino Cymwys Cofrestredig |
| CA | Cynorthwy-ydd Addysgu  |
| VI | Nam ar y golwg  |

# Crynodeb Gweithredol

Er mwyn i blant a phobl ifanc â nam ar y golwg gael mynediad cyfartal i addysg, mae angen cynnig darpariaeth gyson, drwy gyllid digonol ac wedi’i warchod. Ym mis Ionawr 2023, gwnaeth RNIB Cymru gais rhyddid gwybodaeth gyda holl awdurdodau lleol Cymru. Roedd hwn yn canolbwyntio ar y ddarpariaeth addysg bresennol ac yn y dyfodol i blant a phobl ifanc â nam ar eu golwg.

Amlinellir y canfyddiadau allweddol isod.

**Canfyddiadau allweddol**

**Y ddarpariaeth o wasanaeth – torri cyllidebau**

* Mae’r gwasanaethau VI sy’n darparu cymorth ar draws chwe awdurdod lleol wedi’u heffeithio gan ostyngiad cyffredinol mewn cyllidebau o 2020/21 i 2022/23.
* Nododd tri awdurdod lleol y gallai’r ddarpariaeth arbenigol gael ei newid ar gyfer plant a phobl ifanc â nam ar y golwg o ganlyniad i newidiadau yn y gyllideb.

**Strwythurau tîm – yr angen am athrawon arweiniol arbenigol**

* Dywedodd y gwasanaethau VI sy’n darparu cymorth ar draws 12 awdurdod lleol nad oedd ganddynt unrhyw arweinydd strategol gyda’r cymhwyster gorfodol ar gyfer QTVI neu QTVI arweiniol. Mae hyn yn cynrychioli’r ddarpariaeth ar gyfer mwy na hanner yr awdurdodau lleol yng Nghymru.

**Clytwaith o ddarpariaeth – mae plant a phobl ifanc mewn rhai**

**ardaloedd yn colli cefnogaeth hanfodol**

Mae lefel y gefnogaeth arbenigol sydd ar gael yn amrywio’n fawr ar

draws awdurdodau:

* Cadarnhaodd deg awdurdod lleol bod ganddynt fwy na 50 o blant neu bobl ifanc â nam ar y golwg ar gyfer pob QTVI.
* Mae’r gymhareb QTVI i blant a phobl ifanc yn amrywio o 1:13 i 1:85
* Mae'r amser rhwng atgyfeiriad ac ymweliad cychwynnol gan QTVI yn amrywio o 2 wythnos i 2 i 3 mis.

**Cynefino**

* Mae canran y plant a’r bobl ifanc sy’n rhan o faich achosion gweithredol y gwasanaethau VI sy'n cael cefnogaeth cynefino yn amrywio o lai na 9% i 48%.
* Mae’r amseroedd aros am gefnogaeth cynefino yn amrywio o 1 wythnos i 12 mis.

# Cyflwyniad

Mae darparu cefnogaeth addysg arbenigol i blant a phobl ifanc (CYP) â nam ar y golwg (VI) yn hanfodol i sicrhau nad ydynt dan anfantais yn eu haddysg.

Cyhoeddodd RNIB Cymru gais Rhyddid Gwybodaeth (FOI) i bob Awdurdod Lleol a Chonsortia Addysg yng Nghymru. Bwriedir iddo fod yn FOI blynyddol er mwyn deall, monitro a thracio tueddiadau dros amser wrth ddarparu gwasanaethau addysg arbenigol i blant a phobl ifanc â nam ar y golwg.

Ym mis Ionawr 2023 cyflwynodd RNIB Cymru gais Rhyddid Gwybodaeth i 22 Awdurdod Lleol yng Nghymru yn gofyn ystod o gwestiynau am y ddarpariaeth addysg bresennol ac yn y dyfodol i blant a phobl ifanc â nam ar y golwg.

Roedd y ceisiadau Rhyddid Gwybodaeth yn cynnwys y canlynol:

* Trefniadau cyllido
* Newidiadau i'r ddarpariaeth
* Cyllideb
* Baich achosion
* Lleoliadau cefnogi
* Trefniadau staffio
* Staff ychwanegol a chefnogi
* Cefnogaeth cynefino
* Fframwaith Cwricwlwm ar gyfer Plant a Phobl Ifanc â Nam ar y Golwg.

O blith y 22 Awdurdod Lleol (ALl) yng Nghymru, ymatebodd pob un ohonynt. O blith y pum consortiwm addysg, cafwyd ymateb ar y cyd gan ddau yn hytrach nag ymatebion unigol gan yr awdurdodau lleol sy’n rhan ohonynt wrth i’w cyllideb a’u staff gael eu cyfuno / rheoli gan y consortiwm.

Y pum Consortia Addysg yw:

* **Consortiwm Canolbarth y De (CSC)** – sy’n cwmpasu Pen-y-bont ar Ogwr, Caerdydd, Merthyr Tudful, Rhondda Cynon Taf a Bro Morgannwg.
* **Y Gwasanaeth Cyflawni Addysg (GCA)** – yn cwmpasu Blaenau Gwent, Caerffili, Sir Fynwy, Casnewydd a Thorfaen.
* **Gwasanaeth Gwella Ysgolion Rhanbarthol Gogledd Cymru (GwE)** – yn cwmpasu Conwy, Sir Ddinbych, Sir y Fflint, Gwynedd, Ynys Môn a Wrecsam.
* **Partneriaeth** – yn cwmpasu Sir Gaerfyrddin, Sir Benfro, Abertawe.
* **Partneriaid Addysg Canolbarth Cymru (MWP)** – yn cwmpasu Powys a Cheredigion.

Nid yw Castell-nedd Port Talbot yn rhan o gonsortiwm.

# Canfyddiadau

## Y ddarpariaeth o wasanaethau a threfniadaeth

###  Trefniant cyllido

Mae cyllidebau addysg yng Nghymru yn gymhleth, gyda rhai’n cael eu rheoli gan gonsortia a rhai’n cael eu rheoli gan awdurdodau lleol unigol. Fodd bynnag, cadarnhaodd pawb fod eu cyllideb ar gyfer cefnogaeth arbenigol i blant a phobl ifanc â nam ar y golwg yn cael ei chyllido'n ganolog.

###  Newidiadau i’r ddarpariaeth

Dywedodd tri awdurdod lleol bod newidiadau wedi bod i’w cyllideb yn ystod y 12 mis blaenorol sy’n effeithio ar y ffordd mae’r ddarpariaeth ar gyfer plant a phobl ifanc â nam ar y golwg yn cael ei chyllido, ei strwythuro neu ei staffio. Nododd un o'r awdurdodau hyn a dau awdurdod ychwanegol bod adolygiadau cyfredol neu arfaethedig o'r gwasanaeth VI sy'n debygol o effeithio ar y ffordd mae cefnogaeth i blant a phobl ifanc â nam ar y golwg yn cael ei darparu neu ei chyllido.

Yn destun pryder, dywedodd un awdurdod lleol bod 18 o blant a phobl ifanc â nam ar y golwg yn cael llai o gefnogaeth oherwydd ailstrwythuro eu gwasanaeth a ddigwyddodd yn ystod y 12 mis diwethaf.

##  Cyllideb

Yn y cais Rhyddid Gwybodaeth, gofynnwyd i awdurdodau ddarparu cyllideb y gwasanaeth ar draws tair blynedd ar wahân, 2020/21, 2021/22 a 2022/23, ac ymatebodd pob un. Cadwyd rhai cyllidebau o fewn Consortiwm Addysg cyffredinol. Yn yr achos hwn, rydym wedi dadansoddi'r consortiwm yn lle Awdurdodau Lleol unigol.

Nododd gwasanaethau VI yn cwmpasu 15 awdurdod lleol gynnydd cyffredinol yn y gyllideb rhwng 2020/21 a 2022/23.

Adroddodd gwasanaethau VI ar gyfer chwe awdurdod lleol ddau doriad yn y gyllideb yn ystod y cyfnod o dair blynedd; adroddodd un awdurdod lleol am un toriad yn y gyllideb yn ystod yr un cyfnod.

##

## Baich achosion

###  Baich achosion

Yng Nghymru ar hyn o bryd mae 1,663 o blant a phobl ifanc â nam ar y golwg yn rhan o faich achosion gweithredol gwasanaethau VI yr awdurdodau lleol. Mae gan wasanaethau VI sy’n darparu cefnogaeth ar draws deg awdurdod lleol fwy na 50 o blant yn rhan o’u baich achosion gweithredol ar gyfer pob QTVI. Yn un o'r awdurdodau hyn mae 85 o blant ar gyfer pob QTVI. Gyda baich achosion uchel, mae’r arbenigwyr sydd eu hangen i addysgu a chefnogi datblygiad sgiliau arbenigol o dan bwysau sylweddol o ran amser ac adnoddau fel y dywedodd un ymatebwr:

“Mae ein baich achosion … wedi cynyddu’n sylweddol heb unrhyw gynnydd mewn oriau QTVI. Mae pwysau sylweddol ar hyfforddiant ac ansawdd yr adnoddau sy’n cael eu darparu i ysgolion wrth i ni ymdrechu i gynnal yr oriau sy’n cael eu hargymell gan NatSIP.”

Nododd gwasanaethau VI sy’n darparu cefnogaeth ar draws 17 awdurdod lleol bod yr amser aros cyfartalog o atgyfeiriad i ymweliad cychwynnol gan QTVI yn bythefnos neu lai. Yn destun pryder, nododd un awdurdod lleol amser aros o ddau i dri mis ac ni roddodd un arall yr wybodaeth hon.

Mae Tabl 1 isod yn dangos dadansoddiad o'r plant fesul grŵp blwyddyn neu gam cynnydd.

**Tabl 1: Nifer y plant a’r bobl ifanc â nam ar y golwg yn ôl cam cynnydd**

|  |  |
| --- | --- |
| **Blwyddyn / grŵp oedran** | **Nifer y plant**  |
| Cam Cynnydd 1 – Meithrin i derbyn | 111 |
| Cam Cynnydd 2 – Blwyddyn 1 i Flwyddyn 3 | 332 |
| Cam Cynnydd 3 – Blwyddyn 4 i Flwyddyn 6 | 348 |
| Cam Cynnydd 4 – Blwyddyn 7 i Flwyddyn 9 | 382 |
| Cam Cynnydd 5 – Blwyddyn 10 i Flwyddyn 11 | 259 |
| Blynyddoedd 12 a 13 | 124 |
| 18 i 25 oed  | 52 |
| Arall  | 55 |

###  Lleoliadau cefnogi

Dywedodd pob awdurdod lleol neu gonsortia addysg eu bod yn darparu cefnogaeth yng nghartref y plentyn, mewn lleoliadau cyn-ysgol a blynyddoedd cynnar ac mewn lleoliadau ysgol. Mae pob un ond dau yn darparu cefnogaeth mewn lleoliadau lle mae'r plentyn yn derbyn gofal gan warchodwr plant (y tu allan i'r cartref). Pan ofynnwyd iddynt a oeddent yn darparu cefnogaeth mewn lleoliadau eraill, nododd tri awdurdod lleol grwpiau chwarae ac ni roddodd yr awdurdodau lleol eraill unrhyw wybodaeth ychwanegol.

Mae dau dîm VI mewn awdurdod lleol yn darparu cefnogaeth i fyfyrwyr mewn sefydliadau addysg bellach (SABau) fel rhan o'r gwasanaeth a gynigir; roedd pedwar awdurdod wedi sefydlu cytundebau lefel gwasanaeth gyda SABau fesul achos gydag un o'r rhain hefyd yn darparu cefnogaeth cynefino, gan gydnabod ei phwysigrwydd o ran galluogi mynediad i addysg.

“Er ein bod ni’n darparu cefnogaeth Cynefino i’r rhai rhwng 16 a 18 oed sydd ddim mewn addysg, nid oes gennym fandad i wneud hynny. Mae ROVIs yn dechrau gweithio gyda phobl ifanc o 18 oed, felly rydyn ni’n llenwi’r bwlch yma er nad oes rhaid i ni.”

Mewn tri awdurdod lleol, dywedir bod gan SABau eu staff arbenigol eu hunain ac mae pum awdurdod lleol yn adrodd eu bod yn darparu cefnogaeth briodol ar gyfer pontio i addysg bellach. Yn nodedig, mae nifer o awdurdodau wedi cynnig gwybodaeth ychwanegol sy’n amlygu bod darpariaeth ar gyfer ôl-16 yn cael ei hadolygu fel rhan o weithredu’r system ADY.

###  Trefniadau staffio

Pan ofynnwyd iddynt am gymwysterau’r person sydd â chyfrifoldeb am reolaeth strategol, dim ond ar gyfer deg awdurdod lleol y dywedodd y gwasanaethau VI mai QTVI oedd hwn. Dywedodd eraill bod y rheolwr strategol yn Athro Cymwys i Blant Byddar neu nad oedd ganddo unrhyw gymhwyster gorfodol ar gyfer namau synhwyraidd. Gallai peidio â chael QTVI arweiniol effeithio ar ddatblygiad proffesiynol, profiad, cefnogaeth arbenigol a goruchwyliaeth y tîm.

Mae cyfanswm o 39.1 o swyddi FTE ar gyfer QTVIs a QTMSIs ar draws y 22 awdurdod lleol. Mae pob un sy'n gweithio fel athrawon arbenigol yn meddu ar y cymhwyster gorfodol ac eithrio dau sydd dan hyfforddiant. Ar hyn o bryd nid oes unrhyw swyddi QTVI gwag heb eu llenwi.

###  Staff ychwanegol a chefnogi

Yng Nghymru, adroddodd gwasanaethau VI yr Awdurdodau Lleol a’r consortia addysg eu bod, gyda'i gilydd, yn cyflogi cyfanswm o 20.4 o Gynorthwywyr Addysgu FTE. Cyflwynir staff ychwanegol mewn swyddi arbenigol yn Nhabl 2 isod. Mae rhai o'r 20.4 CA FTE hefyd yn staff cefnogi braille arbenigol felly cânt eu cyfrif yn y ddau gyfanswm.

**Tabl 2. Swyddi a niferoedd y staff cefnogi CALl**

|  |  |
| --- | --- |
| **Math o Staff**  | **Nifer yr aelodau o staff**  |
| Arbenigwr Cynefino  | 14.6 |
| Cynorthwy-ydd Cynefino  | 0 |
| Gweithiwr Cynefino Dan Hyfforddiant  | 3 |
| Staff Cefnogi Braille Arbenigol  | 24.48 |
| Technegwyr Adnoddau (FTE) | 1 |
| Technegwyr Cefnogi TGCh (FTE) | 1.2 |
| Staff Blynyddoedd Cynnar Ymroddedig (FTE) | 0 |
| Gweithwyr Cefnogi Teuluoedd (FTE) | 0 |
| Gweinyddol / Ysgrifenyddol (FTE) | 3.8 |
| Rôl Arall (FTE) | 1 |

Nid yw dau o wasanaethau VI yr awdurdodau lleol yn cyflogi unrhyw CA na staff cefnogi sy'n peri risg i blant a phobl ifanc â VI sy’n dibynnu ar CA mewn ysgolion nad oes ganddynt, o bosibl, y lefel ofynnol o wybodaeth a sgiliau arbenigol.

##  Cefnogaeth Cynefino

Mae cyfanswm o 312 o ddisgyblion yn rhan o’r baich achosion cynefino gweithredol ar hyn o bryd gyda 42 arall yn aros i gael eu hasesu. Ni roddodd dau awdurdod yr wybodaeth hon.

Mae canran y CYP sy’n rhan o faich achosion gweithredol gwasanaeth VI yr ALl sy’n cael, neu ar restr aros i gael mynediad at gefnogaeth cynefino, yn amrywio ar draws yr awdurdodau o lai na 9% i 48%, gyda’r amser rhwng atgyfeirio ac ymweliad cychwynnol yn amrywio o 1 wythnos i tua 12 mis. Mae gan y clytwaith hwn o gefnogaeth anghyson y potensial i adael rhai plant a phobl ifanc heb y gefnogaeth sydd ei hangen arnynt i gael mynediad i addysg a datblygu eu hannibyniaeth.

Pan ofynnwyd sut mae gwasanaethau cynefino’n cael eu darparu, dywedodd y gwasanaethau VI sy'n darparu cefnogaeth ar draws 19 awdurdod lleol eu bod yn cyflogi arbenigwr cynefino; dywedodd gwasanaethau VI sy’n cwmpasu pum awdurdod lleol arall bod darparwr allanol yn cael ei gomisiynu i ddarparu’r gwasanaeth (Cŵn Tywys fel rheol). Dywedodd dau awdurdod eu bod yn defnyddio Swyddogion Adsefydlu ar gyfer Nam ar y Golwg heb yr ychwanegiad cynefino, sy'n codi materion yn ymwneud â diffyg staff â chymwysterau addas sydd ar gael i ddarparu cefnogaeth arbenigol ddigonol mewn amgylchedd addysg.

Mae darparu cefnogaeth cynefino yn gyfrifoldeb y gwasanaethau addysg ar draws y rhan fwyaf o Gymru. Fodd bynnag, mae gwybodaeth gan dri awdurdod o fewn consortiwm yn creu darlun dyrys. Gallai diffyg eglurder ynghylch pwy sy’n gyfrifol am ddarparu gwasanaethau cynefino olygu na fydd plant a phobl ifanc yn gallu cael mynediad at y gefnogaeth arbenigol sydd arnynt ei hangen.

## Fframwaith Cwricwlwm ar gyfer Plant a Phobl Ifanc â Nam ar y Golwg (CFVI)

Gofynnwyd i awdurdodau lleol pa fframweithiau neu gwricwla presennol oeddent yn eu defnyddio i gefnogi CYP sydd â VI.

Roedd y Fframwaith Cwricwlwm ar gyfer Plant a Phobl Ifanc â Nam ar y Golwg, y Cyfnodolyn Datblygiadol a Fframwaith Canlyniadau Dysgwyr NatSIP yn cael eu defnyddio ar draws pob awdurdod bron. Roedd Safonau Ansawdd ar gyfer Cynefino yn cael eu defnyddio ar draws y rhan fwyaf o’r awdurdodau.

Byddai defnyddio fframweithiau cadarn gyda thystiolaeth ar draws yr holl awdurdodau yn sicrhau mwy o gysondeb yn lefel a math y gefnogaeth a ddarperir ledled y wlad.

Pan ofynnwyd a oedd ALlau yn ymwybodol o’r Fframwaith Cwricwlwm ar gyfer Plant a Phobl Ifanc â Nam ar y Golwg (CFVI), dywedodd 100 y cant eu bod. Ymatebodd y gwasanaethau VI ar gyfer 11 awdurdod lleol gan ddweud eu bod wedi bod yn rhan o’r prosiect CFVI fel cyfranogwyr yn yr ymgynghoriad, darparwyr adnoddau, adolygwyr adnoddau neu aelodau o’r grŵp cyfeirio.

Gofynnwyd i’r awdurdodau a oeddent yn ymgorffori unrhyw agweddau ar y CFVI yn eu harferion gwaith arferol; dywedodd mwyafrif yr awdurdodau eu bod yn defnyddio'r meini prawf a'r adnoddau wrth asesu, cynllunio a llunio adroddiadau. Hefyd dywedodd y gwasanaethau VI sy’n darparu cefnogaeth ar draws wyth awdurdod lleol eu bod yn cyflwyno hyfforddiant i dimau cefnogaeth addysgol eraill, gweithwyr meddygol proffesiynol, gweithwyr addysg proffesiynol mewn lleoliadau prif ffrwd a theuluoedd.

“Mae gan blant Tariff Uchel / ymweliad Gynllun Cefnogi’r Golwg sy’n seiliedig ar Feysydd Dysgu yn y CFVI. Mae canlyniadau wedi’u hysgrifennu ar gyfer pob maes o’r Fframwaith ar gyfer y CYP hyn.”

“[Rydyn ni’n] dechrau cynnwys agweddau allweddol mewn arferion gwaith arferol ac yn defnyddio’r fframwaith i bennu canlyniadau ar gyfer dysgu. Bydd hyn yn cael ei ddatblygu ymhellach a’i ymgorffori’n fwy ymarferol”

“[Gallwn] nodi bod hyfforddiant [ar y CFVI] yn cael ei ddarparu i bob tîm a bod gwybodaeth i’w rhannu gyda rheolwyr y gwasanaeth cynhwysiant.”

# Casgliad

Mae cefnogaeth arbenigol i blant a phobl ifanc â VI yn hanfodol i’w galluogi i gael mynediad i addysg a’r byd ehangach gyda chymaint o annibyniaeth â phosibl.

Er mwyn sicrhau bod plant a phobl ifanc â nam ar eu golwg, yn awr ac yn y dyfodol, yn gallu cael mynediad at y gefnogaeth sydd arnynt ei hangen i ffynnu, rydyn ni’n galw ar Lywodraeth Cymru i wneud y canlynol:

* Cydnabod a chyfeirio at y Fframwaith Cwricwlwm ar gyfer Plant a Phobl Ifanc â Nam ar y Golwg mewn polisïau, canllawiau a dogfennau ADY, gan gynnwys unrhyw ddeddfwriaeth ADY newydd.
* Darparu cyllid digonol ac wedi'i warchod ar gyfer anghenion uchel i awdurdodau lleol ddatblygu strwythurau tîm VI effeithiol a darparu lefel gyson o wasanaethau addysg arbenigol ledled Cymru i ddiwallu anghenion plant a phobl ifanc â VI, dim ots ble maent yn byw.
* Cymryd camau ar unwaith i gynyddu nifer yr Athrawon Cymwys ar gyfer Nam ar y Golwg (QTVIs) a’r Arbenigwyr Cymwys Cofrestredig (RQHSs). Dylai hyn gynnwys cynllun gweithredu clir wedi'i gyllido'n llawn i wella recriwtio a chyfleoedd i gymhwyso i'r proffesiwn.
* Cefnogi datblygiad sgiliau, a chadw'r gweithlu presennol drwy fuddsoddi mewn hyfforddiant arbenigol a chyfleoedd datblygu gyrfa.